Др Недељко В. Радосављевић

Научни саветник

Историјски институт

Кнеза Михаила 36/2

Београд

Наставно-научном већу Филозофског факултета у Нишу

Наставно-научно веће Филозофског факултета у Нишу одредило ме је за рецензента књиге проф. др Славише Недељковића „Дахијска времена на Косову и Метохији (1878–1899)“. Пошто сам рукопис књиге прочитао, част ми је да о њему доставим следећу

РЕЦЕНЗИЈУ

Рукопис књиге проф. др Славише Недељковића има 225 страна и подељен је пет целина. У првом делу (Предговор), аутор је указао на значај и актуелност истраживања простора Косова и Метохије, наглашавајући њихово посебно место у српској историји. Аутор је објаснио методолошку исправност тематског и хронолошког оквира књиге, који обухвата време од Берлинског конгреса 1878, до Хашке конференције 1899. Дати су важнији подаци о досадашњим научним резултатима истраживања ове теме и указано на то који су извори коришћени у раду.

Други део књиге (Увод – Године терора 1875–1878) садржи податке о Косову и Метохији у времену од почетка до краја Велике источне кризе 1875–1878. Аутор у њему указује на континуитет дискриминаторске политике османских власти према српском народу и фаворизовањa Арбанаса, који су сматрани лојалним поданицима. Узрок лошег положаја српског становништва он исправно налази у неспремности власти да примени танзиматске реформе, што је крајем шездесетих година почело да се све више осећа слабљењем релативне законитости успостављене После Париског мира 1856. То је поново довело до несигурности српског народа. Колега Недељковић се такође бави и ширим околностима, указујући на несразмеру моћи, односно снагу и величину Османског царства, за које је навео јасне параметре, и вазалну Кнежевину Србију, која није значајније могла да утиче на збивања на Балканском полуострву. У наставку се истиче формирање Српског револуционарног комитета у Нишу 1874, који ће бити посебно активан у време почетка Велике источне кризе 1875. Аутор с правом истиче да су године трајања Велике источне кризе биле године терора за српски народ на Косову и Метохији. Добро упознат са изворима и досадашњим научним резултатима, он је успешно објаснио то стање, истичући да је на Србе постојао вишеструк притисак, од пљачки наоружаних одреда, до позива за мобилизацију, што је заправо био нов намет, јер је ослобађање од њега износило од 500,00 до 2.000,00 гроша. Краткотрајно олакшање дошло је уласком српске војске у део Косова. Аутор је те догађаје на Косову и Метохији методолошки исправно сместио у шири оквир, који укључује устанке у Херцеговини и у Босни, и односе великих сила према рату српских кнежевина и Османског царства. Подаци који су изнети у овом делу књиге су детаљни и засновани на релевантној литератури и поузданим изворима.

Трећа целина, под насловом „У вртлогу анархије“, хронолошки обухвата период од завршетка Велике источне кризе 1878. до 1899. године. Аутор указује на то да је османско-српски рат 1876–1878. заправо био први директан велики сукоб Срба и Арбанаса, што је касније за српски народ на Косову и Метохији имало тешке последице. Кнежевина Србија, исцрпљена ратом, тежила је да учврсти своју независност и није имала дипломатске ни војне моћи да им помогне, док су Албанци подржавани од османских власти, а санкционисани су само уколико би са њима ушли у непосредан сукоб. Колега Недељковић објашњава читав систем застрашивања и насиља коме су Срби били изложени, међу којима се издвајао преки војни суд (*Дивани Урфије*) који је судио и цивилима за издају. Посебна вредност овог дела књиге је у детаљном објашњењу настанка и деловања тзв. Призренске лиге. Аутор указује на њен конзервативан профил, који се видео у тежњама да сачувају племенске (фисовске) привилегије, и супрематију над Србима на основу верске припадности, мада је било и Албанаца римокатолика (Фанде) у њеном саставу. Време постојања Призренске лиге било је најтеже доба за Србе на неослобођеним просторима Старе Србије, јер се радило не само о племенској, већ и о војној структури, која је у свакој прилици деловала против њих, а била је позната по недисциплини и суровости. Пораз Србије у рату са Кнежевином Бугарском 1885. такође је утицао на јачање интензитета терора над Србима. Србија је преко својих одбора и фондова помагала национални рад сународника на Косову и Метохији Због тога су професори Призренске богословије и учитељи, као и свештеници, били под посебном присмотром.

Колега Недељковић је и те догађаје ситуирао у ширем територијалном оквиру, указујући на то да у том периоду јача интерес великих сила за тај простор, што се огледало у мрежи конзулата које су оне успостављале. Он је посебно истакао аустроугарску дипломатију, која је упорно и систематски градила свој утицај међу албанским племенима, без обзира на тада дипломатски коректне односе са Србијом.

На утицај ширих збивања аутор је указао на примеру Критског устанка 1894. и побуне Јермена, над којима су нерегуларне јединице Курда извршиле погром 1895, као и избијања грчко-османског рата 1897, чиме је Источно питање могло бити поново отворено. Ти догађаји су имали одјека међу Арбанасима, који су били подстакнути на још веће насиље, које је трајало у континуитету. Качачки терор није био озбиљније спречаван од османских власти, а несигурност живота, части и имовине Срба била је све већа. Како колега Недељковић закључује, збор Арбанаса у Пећи је 1899. потврдио две чињенице: њихов став да ће бранити интегритет Османског царства, али са својим поглаварима на челу војних одреда, и недостатак воље османских власти да терор над Србима зауставе и спрече.

Четврти део књиге, под насловом „На оштрици ханџара“, подељен је на пет поглавља. У том делу главна пажња посвећена је последицама који је арбанашко насиље произвело, од којих су неке добиле трајан карактер. Аутор указује да се танзиматске реформе у Косовском вилајету готово нису ни осетиле, и да је старо шеријатско право било злоупотребљено од Арбанаса муслимана како би њихова доминација опстала, а насиља која су чинили остала некажњена, чак и подржана од панисламске политике султана Абдул Хамида II. Идентификовање Арбанаса са османским државним интересима довело је до низа незаконитих радњи, пљачки, убистава и других злочина који су од власти остали некажњени.

Демографски поремећаји су због свега тога били белики. Колега Недељковић указао је да је исламизација као појава присутна од османских освајања Балканског полуострва, али да је на Косову и Метохији и у другој половини 19. века спровођена агресивно, пре свега отмицом девојака, које су потом биле примораване да пређу у ислам. Становници појединих области такође су временом исламизовани, у намери да буду заштићени од насиља, а то је био само један корак до њихове албанизације, будући да нису, као у неким другим областима, живели са исламизованим припадницима свог народа, већ међу непријатељски настројеним Арбанасима. Недељковић је објаснио и појаву о којој се недовољно зна, а то је било отимање мушке деце, што је практично био наставак давно угашене девширме (данка у крви). Митрополија рашко-призренска и скендеријска, као и српски конзули, покушавали су и делимично успевали да ублаже последице ових појава.

У књизи је такође наведен низ од чак 21 пореза, приреза и дажбина, што показује колико је фискални притисак био јак и активно коришћен. Чињеница да су порези давани у закуп само је повећавала могућност злоупотреба, а оптерећење чифчија било је временом све веће.

Посебну пажњу аутор је посветио атаковању на цркве и манастире, од којих је највећи број био средњовековно српско наслеђе. Такође наводи и број од 266 цркава и 19 манастира. То је била најболнија тачка притиска неконтролисаних арбанашких елемената на православне Србе. Напада нису били поштеђени ни највећи и најугледнији манастири, попут Високих Дечана, а свештеници и монаси су убијани или пљачкани наметима који у законитом османском поретку нису постојали. Претварање Дечана у војни магацин у време рата 1876–1878. само је један од примера таквог односа. Храмови су пљачкани и паљени, а свештеници и монаси извођени су пред османске судове под оптужбама за шпијунажу у корист Краљевине Србије. Османске власти мењале су и демографску слику Косова и Метохије, досељавањем Албанаца и Турака из области над којима су 1878. изгубиле контролу, као и Черкеза који се све више насељавају по Балкану. Тај демографски удар изазвао је ново исељавање Срба са подручја Косова и Метохије. Аутор о томе износи јасне и детаљне податке и статистичке чињенице.

У четвртом делу, под називом „Србија и српски народ на Косову и Метохији“, аутор је усмерио пажњу на мере које је српска држава предузимала како би се подржали Срби у Османском царству, пре свега у Косовском вилајету, у коме је био најугроженији. Он истиче низ мера које су биле реализоване на просветном, дипломатском и културном плану. Српска дипломатија је успела да склопи конзуларну конвенцију са Османским царством, чиме је омогућила привилеговану комуникацију са Србима из Старе Србије. У циљу уједначавања рада и његове боље организације одржана је и Прва конзулска конференција у Београду 1891. Конзулати су отворени у Солуну, Скопљу, Битољу и Приштини, а све акције централизоване су на нивоу Министарства иностраних дела. Истакнута је и важна чињеница да промене влада нису значиле и промену политике према Србима на Косову и Метохији, којима је подршка била константна. На међународном плану такође је код великих сила актуелизовано питање положаја Срба у ситуацији која је и даље била нередовна. Меморандум представљен на Конференцији у Хагу 1899. показао је спремност српске дипломатије да јасно презентује своја виђења. Друга конзулска конференција у Нишу 1899, на којој је одређен даљи правац деловања српске дипломатије на терену, чини хронолошки завршетак ове књиге. На крају се налази Закључак. Књига је опремљена квалитетним научним апаратом, који обухвата правилно навођене изворе и литературу у тексту, списак извора и литературе на крају, као и регистре личних имена и географских појмова.

Књига проф. др Славише Недељковића, „Дахијска времена на Косову и Метохији (1878–1899)“, заснована је на релевантној литератури и, пре свега, бројним необјављеним изворима првог реда. Презентовање чињеница, закључци који су на њима засновани, синтеза и експозиција, указују на веома добру методолошку спрему аутора. Хронолошко-тематска подела њеног садржаја такође је у складу са начелима критичке историографије. Излагање аутора је јасно, чиме је књига постала доступна не само професионалним истраживачима прошлости, већ и ширем кругу читалаца. Професор Недељковић је овим делом осветлио важне процесе на Косову и Метохији који су се дугорочно одразили на положај српског народа, а резултати таквог квалитета временом само добијају на актуелности.

Књига проф. др Славише Недељковића нови је допринос у раду на једном важном истраживачком правцу. Методолошки добро утемељена, она садржи важне закључке из историје српског народа на Косову и Метохији. Због тога ми је част да Наставно-научном већу Филозофског факултета у Нишу књигу „Дахијска времена на Косову и Метохији (1878–1899)“ ПРЕПОРУЧИМ ЗА ОБЈАВЉИВАЊЕ.

Београд, 24. априла 2019.

С поштовањем

Др Недељко В. Радосављевић

Научни саветник

Историјски институт Београд